b'\n_START_ARTICLE_\nDigerud\n_START_PARAGRAPH_\nDigerud er b\xc3\xa5de en tettbebyggelse, bryggested og geografisk omr\xc3\xa5de i Frogn kommune i Akershus fylke.\n_START_SECTION_\nGeografi\n_START_PARAGRAPH_\nDigerud ligger i Nordre Frogn mellom Hallangen i s\xc3\xb8r og Fagerstrand i Nesodden kommune i nord. Omr\xc3\xa5det ligger i nordre ende av Dr\xc3\xb8baksundet og har derfor kystlinje mot Oslofjorden i vest. Digerud deles gjerne inn i to omr\xc3\xa5der av topografiske grunner: Digerud G\xc3\xa5rdene er uten kystlinje og kjennetegnes for sitt g\xc3\xa5rdsbruk, dyrket mark og relativt flatere landskap. Digerud Brygge (og n\xc3\xa6rliggende tettbebyggelse) kjennetegnes for en stor andel av hytter og ferieboliger, samt generelt lavere topografisk beliggenhet.\n_START_SECTION_\nHistorie\n_START_PARAGRAPH_\nFlere kunstige tjern ble bygd p\xc3\xa5 Digerud for bruk til isdrift (ishandel). Digerud l\xc3\xa5 n\xc3\xa6r Oslofjorden og var et godt egnet sted for denne type industri. Is var det viktigste kj\xc3\xb8leelementet f\xc3\xb8r det elektriske kj\xc3\xb8leskapet ble oppfunnet og da isdriften n\xc3\xa5dde en topp i 1898 var Norge verdens st\xc3\xb8rste eksport\xc3\xb8r av is. Tjernene eksisterer fortsatt og flere av dem best\xc3\xa5r av store demninger, noen av tjernene kan ikke n\xc3\xa5s med bil._NEWLINE_Tidligere eksisterte det b\xc3\xa5de butikk, posthus og skole p\xc3\xa5 Digerud, men alt er nedlagt eller flyttet p\xc3\xa5 grunn av sentraliseringen p\xc3\xa5 1900-tallet.'